# data[].attributes.attachment_link.title
PROJECTE FINAL - COMPETÈNCIA DIGITAL DOCENT

# data[].attributes.body
L’inici del projecte va ser molt motivador pels infants, ja que l’art amb ombres que fa Vincent Bal va interessar-los molt des del primer moment. Els va engrescar ràpidament a experimentar amb les ombres de diferents objectes per activar i plasmar la seva capacitat d’imaginació, inspirant-se en les obres d’aquest artista. A més, les primeres sessions d’observació d’ombres al pati van fer que de manera vivencial l’alumnat formulés els seus primers interrogants per investigar sobre com són les ombres al nostre planeta. Per què es mouen? Per què algunes estones del dia estan més allargades que d’altres? Per què tenim dia i nit?

Tot això ha permès introduir el concepte de punts cardinals. Vam ubicar els quatre punts des de l’escola, i així vam entendre millor on veiem el Sol pel matí i com és el seu recorregut al llarg del dia. A més vam raonar que no és pas el Sol el que es mou... Sinó que és la Terra! Per tant, vam poder entendre com els dos moviments terrestres afecten al dia i la nit, les estacions i les ombres que van canviant.

Després de la implementació, puc reflexionar que l’activitat amb lots i materials reciclats per experimentar amb els punts cardinals va ser molt útil pels infants, ja que en tractar-se d’un coneixement abstracte i no tangible, va ajudar molt a l’alumnat a comprendre la projecció de les ombres i el seu moviment.

Els diferents vídeos en format Stop Motion han tingut la funció de generar conversa en la fase d’estructuració de coneixements del projecte. En visionar-los a l’aula amb l’alumnat, han permès continuar amb el fil de les reflexions i posar paraules als fenòmens que havíem estat observant amb un suport molt visual.

Especialment, els va agradar l’Stop Motion del gnòmon, ja que la pròpia activitat va agradar molt a l’alumnat i, a més, van mostrar molt interès en la càmera que hi havia disparant fotos sense saber ben bé que era un Stop Motion. Quan ho vam mostrar a l’aula, els va impactar poder veure com les ombres es movien de manera perceptible cada 90 segons, i es van introduir, a grans trets, les implicacions tècniques i de muntatge del Stop Motion.

El major repte del projecte va ser, precisament, capturar tantes imatges del gnòmon durant hores a l’escola. Primer, vam haver de buscar un lloc adequat, que pogués estar reservat aquell dia per a nosaltres sense fluctuació d’infants. Vaig aconseguir un trípode i vaig experimentar amb l’aplicació Stop Motion Studio per decidir quines serien les millors opcions a l’hora de deixar-la configurada durant hores de manera autònoma. Les imatges es van capturar amb un telèfon mòbil. Un dels aspectes tècnics que em feia dubtar més era si la bateria aguantaria per tal que el dispositiu a l’exterior no deixés de fer les fotos sense que ens poguéssim adonar (a més, amb l’aplicació en marxa la pantalla havia d’estar tota l’estona encesa!). Finalment, tots aquests aspectes tècnics van poder-se superar satisfactòriament, aconseguint un resultat que va assolir l’objectiu que em proposava per mostrar-lo a l’aula i contribuir al projecte de medi d’aquest segon trimestre.

La valoració global del projecte és molt positiva, perquè ha permès integrar coneixements de medi, llengua, tecnologies, matemàtiques, art... D’una manera manipulativa i vivencial. A més, les darreres sessions amb els vídeos, la creació del relatograma i l’autoavaluació han fet que, en termes generals, els infants assolissin els objectius d’avaluació i construïssin nous aprenentatges.